22.09.2025. godine

Dragi brucoši, poštovane koleginice i kolege,

Dobro došli u svijet visokog obrazovanja,

Dobro došli na Univerzitet Crne Gore,

Dobro došli na Građevinski fakultet!

Velika mi je čast i zadovoljstvo da vas, u ime Građevinskog fakulteta i u svoje lično ime, pozdravim na početku vašeg akademskog puta.

Želim da vam čestitam na značajnim životnim odlukama koje ste napravili u proteklih par mjeseci. Prvo, odabrali ste građevinarstvo za vaš budući poziv, i drugo, što je nama posebno drago, odabrali ste naš Fakultet za mjesto gdje ćete steći diplomu koja predstavlja ulaznicu za svijet građevinarstva.

Građevinarstvo je težak i zahtjevan, ali i izuzetno vrijedan i plemenit poziv. Inženjer građevinarstva nije samo neko ko projektuje i gradi puteve, mostove, zgrade i infrastrukturu. Mi oblikujemo prostor u kome živimo, radimo i stvaramo. Dakle, mi gradimo budućnost!

Naš Fakultet već 45 godina uspješno obrazuje građevinske inženjere. Uspjesi naših alumnista koji širom svijeta projektuju i grade prepoznatljive objekte su garant našeg dobrog rada. Glavni resurs Fakulteta su svakako naši profesori i saradnici koji su prepoznati u svjetskim razmjerama po svojim naučnim i stručnim dostignućima. Poslednjih par godina prostorni resursi Fakulteta, amfiteatri, učionice, računarska sala i laboratorija, su značajno unaprijeđeni, čime su za vas stvoreni odlični uslovi za rad i sticanje znanja. Pozivam vas da maksimalno iskoristite sve resurse koje vam Fakultet pruža. Pozivam vas i podstičem, da redovno pohađate nastavu, da predano učite, da postavljate pitanja, da sumnjate i istražujete. Sa takvim stavom ćete lako prebroditi sva iskušenja i prepreke koje su neminovne na vašem akademskom putu. Mi smo tu da vam prenesemo znanje, ali i da vas usmjerimo, podržimo i ohrabrimo.

Po okončanju trogodišnjih Osnovnih studija koje danas započinjete, prema trenutno važećem Zakonu, bićete u prilici da na našem Fakultetu upišete dvogodišnje Master studije, i to na tri studijska programa, Konstrukcije, Infrastrukture i Menadžment u građevinarstvu, a zatim, oni najhrabriji i najuporniji, će moći da nastave svoje obrazovanje na trogodišnjim doktorskim studijama. Naravno, na Fakultetu se podstiče međunarodna mobilnost studenata, tako da imate mogućnost da studije nastavite i na nekom od svjetskih univerziteta.

Na kraju, želim da istaknem da smo svi ovdje prisutni, i studenti i profesori, na zajedničkom zadatku, da marljivim radom i zalaganjem, jasnim i pravovremenim stavovima, promovišemo društvo znanja i nauke, promovišemo odgovornost i akademski integritet, promovišemo građevinsku struku. Na taj način ćemo najbolje doprinijeti razvoju našeg Univerziteta i naše Crne Gore.

Dobro nam došli i srećno!

DEKAN

Prof. dr Milivoje Rogač